Leeus sukkel wéér met hul verdediging | Netwerk24
Deur Christo Buchner 13 April 2019 14:10
Die Leeus se Supertoer na Australasië het Saterdag op 'n vals noot begin toe die Brumbies hulle in Canberra met 31-20 verniel het.
Andries Coetzee van die Leeus word platgeduik in sy span se wedstryd teen die Brumbies in Canberra.Foto: Getty Images
Dit was die Leeus se ou siekte, vrot verdediging, wat weer kwaai kop uitgesteek het en hulle duur te staan gekom het.
Hulle het vyf drieë afgestaan en baie onbeholpe gelyk wanneer verdediging ter sprake gekom het.
In Leeuland word daar die heeltyd gepraat hoeveel drieë hulle druk, maar is dit nou tyd om veel eerder toe te sien dat hulle leer om te keer en nie so gereeld agter hul eie doelpale hoef te staan nie.
Hul verdediging lek omtrent soveel soos 'n sif en dit is 'n geweldige aanklag teen hierdie span se afrigters dat hulle oor die afgelope seisoen en 'n half net nie daarvan werk kon maak nie.
Die Leeus het heel belowend begin en die druk vanuit die staanspoor toegepas.
Die Brumbies-senter, Tom Wright, het sommer in die eerste vyf minute 'n geel kaart gekry toe hy 'n boorvat op Malcolm Marx uitgevoer het.
Kort daarna het Aphiwe Dyantyi vlugtige voetwerk op die vleuel uitgevoer om die eerste drie te druk.
Die tuisspan het egter stadigaan 'n voetholte gevind en teruggeslaan met sterk lopies van die heelagter, Tom Banks, wat die Leeus se gebrekkige verdediging blootgelê het.
Hulle was veral kwesbaar op die regtervleuel en die Brumbies se eerste twee drieë het aan daardie kant van die veld gekom.
Toni Pulu se drie het juis gekom toe Ruan Combrinck probeer onderskep het en die regtervleuel heeltemal oopgelaat is vir Pulu om deur te hardloop.
Combrinck was nou omtrent 'n nul op 'n kontrak wat die verdediging betref.
Net voor rustyd het die Brumbies weer 'n groot slag geslaan met die drie van Tivita Kuridrani nadat die Leeus besit afgestaan het op die aanval en die tuisspan met 'n teenaanval vanuit hul eie halfgebied kon gaan afrond.
Elton Jantjies het uitstekende werk gedoen om die Leeus vroeg in die tweede helfte weer terug in die prentjie te kry deur die bal skitterend op te pik van die grond af en toe met die swaai van die heupe rigting te verander en die verdedigers onkant te betrap.
Tog was dit maar weer net 'n kwessie van tyd voordat die Brumbies weer gate in hul verdediging sou vind en die drieë laat vloei.